Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 7857

(3) Az (1) bekezdés szerinti támogatások a termelés olyan fizikai tényezőihez kötődhetnek, mint a mezőgazdasági földterület hektárban mért nagysága, illetve a haszonállatok létszáma, figyelembe véve a közös piacszervezésekben megállapított vonatkozó korlátokat, továbbá az egyes gazdaságok hagyományos termelési szerkezetét, ugyanakkor: – nem kapcsolódhatnak a jövőbeli termeléshez; – és nem vezethetnek a termelés növekedéséhez, illetve a Bizottság által meghatározandó, a csatlakozást megelőző referencia-időszakban regisztrált össztámogatási szint emelkedéséhez. A támogatások régiónként eltérők lehetnek. Ezeket a támogatásokat különösen az alábbi célok elérése érdekében kell nyújtani: – az érintett térségek éghajlati viszonyaihoz természetesen alkalmazkodó hagyományos elsődleges termelési és feldolgozási formák fenntartása; – a mezőgazdasági termékek előállítási, forgalmazási és feldolgozási struktúráinak fejlesztése; – az említett termékek forgalomba hozatalának előmozdítása; – a környezet védelmének és a természeti környezet megőrzésének biztosítása.

Source: https://magyarkozlony.hu/hivatalos-lapok/ef6d1064adc3681a135a845696cfcd63a57e3768/dokumentumok/755b096f4aa1b1c940835872535bc4c5a9a35d20/letoltes